Folketing
2002-04-16

Jeg vil gerne takke for de faldne bemærkninger, og jeg vil også sige til de kritiske bemærkninger, at man selvfølgelig altid kan anlægge forskellige synspunkter i en sag som den, vi taler om her. Jeg har imidlertid hæftet mig ved det positive, som også kom til udtryk fra den socialdemokratiske ordfører, hr. Jacob Buksti, for jeg synes ikke, at der er grund til at forlænge debatten med unødige provokationer. Jeg synes, det er dejligt at konstatere, at vi bredt i dette Ting har det samme mål, nemlig at sikre skibsværftsbranchen og dens internationale konkurrenceevne. At vi så har forskellige veje til at nå det mål, er o.k. Jeg respekterer selvfølgelig fuldt ud, at der kan være forskellige opfattelser, hvilket ændringsforslagene jo klart giver udtryk for. Jeg vil gerne sige tak for den fælles indstilling, den fælles forståelse, vi har om det overordnede, og så kan man selvfølgelig gå ind i de enkelte ændringsforslag og begynde at dechifrere dem.